
樂章集（附續添曲子）

《樂章集 上卷》
　　
●	正宮

　　【黃鶯兒】
園林晴晝春誰主。暖律潛催，幽谷暄和，黃鸝翩翩，乍遷芳樹。觀露濕縷金衣，
葉隱如簧語。曉來枝上綿蠻，似把芳心、深意低訴。○○無據。乍出暖煙來，又
趁游蜂去。恣狂蹤跡，兩兩相呼，終朝霧吟風舞。當上苑柳穠時，別館花深處。
此際海燕偏饒，都把韶光與。

   【玉女搖仙佩】
飛瓊伴侶，偶別珠宮，未返神仙行綴。取次梳妝，尋常言語，有得幾多姝麗。擬
把名花比。恐旁人笑我，談何容易。細思算、奇葩艷卉，惟是深紅淺白而已。爭
如這多情，占得人間，千嬌百媚。○○須信畫堂繡閣，皓月清風，忍把光陰輕棄
。自古及今、佳人才子，少得當年雙美。且恁相偎倚。未消得、憐我多才多藝。
願嬭嬭、蘭心蕙性，枕前言下，表余心意。為盟誓。今生斷不孤鴛被。

   【雪梅香】
景蕭索，危樓獨立面晴空。動悲秋情緒，當時宋玉應同。漁市孤煙裊寒碧，水村
殘葉舞愁紅。楚天闊，浪浸斜陽，千里溶溶。○○臨風。想佳麗，別後愁顏，鎮
斂眉峰。可惜當年，頓乖雨跡雲蹤。雅態妍姿正歡洽，落花流水忽西東。無憀恨
、相思意，盡分付征鴻。

   【尾犯】
夜雨滴空階，孤館夢回，情緒蕭索。一片閒愁，想丹青難貌。秋漸老、蛩聲正苦
，夜將闌、燈花旋落。最無端處，總把良宵，祗恁孤眠卻。○○佳人應怪我，別
後寡信輕諾。記得當初，翦香雲為約。甚時向、幽閨深處，按新詞、流霞共酌。
再同歡笑，肯把金玉珠珍博。

   【早梅芳】
海霞紅，山煙翠。故都風景繁華地。譙門畫戟，下臨萬井，金碧樓臺相倚。芰荷
浦漵，楊柳汀洲，映虹橋倒影，蘭舟飛棹，游人聚散，一片湖光裏。○○漢元侯
，自從破虜征蠻，峻陟樞庭貴。籌帷厭久，盛年晝錦，歸來吾鄉我里。鈴齋少訟
，宴館多歡，未周星，便恐皇家，圖任勳賢，又作登庸計。

   【鬬百花】其一
颯颯霜飄鴛瓦，翠幕輕寒微透，長門深鎖悄悄，滿庭秋色將晚。眼看菊蕊，重陽
淚落如珠，長是淹殘粉面。鸞輅音塵遠。○○無險幽恨，寄情空殢紈扇。應是帝
王，當初怪妾辭輦。陡頓今來，宮中第一妖嬈，卻道昭陽飛燕。

   【鬬百花】其二
煦色韶光明媚。輕靄低籠芳樹。池塘淺蘸煙蕪，簾幕閒垂風絮。春困厭厭，拋擲
鬬草工夫，冷落踏青心緒。終日扃朱戶。○○遠恨綿綿，淑景遲遲難度。年少傅
粉，依前醉眠何處。深院無人，黃昏乍拆鞦韆，空鎖滿庭花雨。

   【鬬百花】其三
滿搦宮腰纖細。年紀方當笄歲。剛被風流沾惹，與合垂楊雙髻。初學嚴妝，如描
似削身材，怯雨羞雲情意。舉措多嬌媚。○○爭奈心性，未會先憐佳壻。長是夜
深，不肯便入鴛被。與解羅裳，盈盈背立銀釭，卻道你但先睡。


　　【甘草子】其一
秋暮。亂灑衰荷，顆顆真珠雨。雨過月華生，冷徹鴛鴦浦。○○池上凭闌愁無侶
。奈此箇、單棲情緒。卻傍金籠教鸚鵡。念粉郎言語。

　　【甘草子】其二
秋盡。葉翦紅綃，砌菊遺金粉。雁字一行來，還有邊庭信。○○飄散落花清風緊
。動翠幕、曉寒猶嫩。中酒殘妝慵整頓。聚兩眉離恨。

　　【送征衣】
過韶陽。璿樞電繞，華渚虹流，運應千載會昌。罄寰宇、薦殊祥。吾皇。誕彌月
，瑤圖纘慶，玉葉騰芳。並景貺、三靈眷祐，挺英哲、掩前王。遇年年、嘉節清
和，頒率土稱觴。○○無間要荒華夏，盡萬里、走梯航。彤庭舜張大樂，禹會群
方。鵷行。望上國，山呼鰲抃，遙爇鑪香。竟就日、瞻雲獻壽，指南山、等無疆
。願巍巍、寶曆鴻基，齊天地遙長。

　　【晝夜樂】其一
洞房記得初相遇。便只合、長相聚。何期小會幽歡，變作離情別緒。況值闌珊春
色暮。對滿目、亂花狂絮。直恐好風光，盡隨伊歸去。○○一場寂寞憑誰訴。算
前言、總輕負。早知恁地難拼，悔不當時留住。其奈風流端正外，更別有、繫人
心處。一日不思量，也攢眉千度。

　　【晝夜樂其二】
秀香家住桃花徑。算神仙、纔堪並。層波細翦明眸，膩玉圓搓素頸。愛把歌喉當
筵逞。遏天邊，亂雲愁凝。言語似嬌鶯，一聲聲堪聽。○○洞房飲散簾幃靜。擁
香衾、歡心稱。金鑪麝嫋青煙，鳳帳燭搖紅影。無限狂心乘酒興。這歡娛、漸入
嘉境。猶自怨鄰雞，道秋宵不永。

　　【柳腰輕】
英英妙舞腰肢軟。章臺柳、昭陽燕。錦衣冠蓋，綺堂筵會，是處千金爭選。顧香
砌、絲管初調，倚輕風、佩環微顫。○○乍入霓裳促遍。逞盈盈、漸催檀板。慢
垂霞袖，急趨蓮步，進退奇容千變。算何止、傾國傾城，暫回眸、萬人腸斷。

　　【西江月】
鳳額繡簾高卷，獸鐶朱戶頻搖。兩竿紅日上花梢。春睡厭厭難覺。○○好夢狂隨
飛絮，閒愁穠勝香醪。不成雨暮與雲朝。又是韶光過了。


●	仙呂宮

   【傾杯樂】
禁漏花深，繡工日永，蕙風布暖。變韶景、都門十二，元宵三五，銀蟾光滿。連
雲複道凌飛觀。聳皇居麗，嘉氣瑞煙蔥蒨。翠華宵幸，是處層城閬苑。○○龍鳳
燭、交光星漢。對咫尺鼇山開羽扇。會樂府兩籍神仙，梨園四部絃管。向曉色、
都人未散。盈萬井、山呼鼇抃。願歲歲，天仗裏、長瞻鳳輦。

　　【笛家弄】
花發西園，草薰南陌，韶光明媚，乍晴輕暖清明後。水嬉舟動，禊飲筵開，銀塘
似染，金堤如繡。是處王孫，幾多游妓，往往攜纖手。遣離人、對嘉景，觸目傷
懷，盡成感舊。○○別久。帝城當日，蘭堂夜燭，百萬呼盧，畫閣春風，十千沽
酒。未省、宴處能忘管絃，醉裏不尋花柳。豈知秦樓，玉簫聲斷，前事難重偶。
空遺恨，望仙鄉，一晌消凝，淚沾襟袖。


●	大石調

   【傾杯樂】
皓月初圓，暮雲飄散，分明夜色如晴晝。漸消盡、醺醺殘酒。危閣迥、涼生襟袖
。追舊事、一晌凭闌久。如何媚容艷態，抵死孤歡偶。朝思暮想，自家空恁添清
瘦。○○算到頭、誰與伸剖。向道我別來，為伊牽繫，度歲經年，偷眼覷、也不
忍覷花柳。可惜恁、好景良宵，未曾略展雙眉暫開口。問甚時與你，深憐痛惜還
依舊。

　　【迎新春】
嶰管變青律，帝里陽和新布。晴景回輕煦。慶嘉節、當三五。列華燈、千門萬戶
。徧九陌、羅綺香風微度。十里然絳樹。鼇山聳、喧天簫鼓。○○漸天如水，素
月當午。香徑裏、絕纓擲果無數。更闌燭影花陰下，少年人、往往奇遇。太平時
、朝野多歡民康阜。隨分良聚。堪對此景，爭忍獨醒歸去。

　　【曲玉管】
隴首雲飛，江邊日晚，煙波滿目凭闌久。立望關河，蕭索千里清秋。忍凝眸。○
○杳杳神京，盈盈仙子，別來錦字終難偶。斷雁無憑，冉冉飛下汀洲。思悠悠。
○○暗想當初，有多少、幽歡佳會，豈知聚散難期，翻成雨恨雲愁。阻追游。每
登山臨水，惹起平生心事，一場消黯，永日無言，卻下層樓。

　　【滿朝歡】
花隔銅壺，露晞金掌，都門十二清曉。帝里風光爛漫，偏愛春杪。煙輕晝永，引
鶯囀上林，魚游靈沼。巷陌乍晴，香塵染惹，垂楊芳草。○○因念秦樓彩鳳，楚
觀朝雲，往惜曾迷歌笑。別來歲久，偶憶歡盟重到。人面桃花，未知何處，但掩
朱扉悄悄。盡日竚立無言，贏得淒涼懷抱。

　　【夢還京】
夜來匆匆飲散，敧枕背燈睡。酒力全輕，醉魂易醒，風揭簾櫳，夢斷披衣重起。
悄無寐。○○追悔當初，繡閣話別太容易。日許時、猶阻歸計。甚況味。旅館虛
度殘歲。想嬌媚。那裏獨守鴛幃靜，永漏迢迢，也應暗同此意。

　　【鳳銜杯】其一
有美瑤卿能染翰。千里寄、小詩長簡。想初襞苔牋，旋揮翠管紅窗畔。漸玉箸、
銀鉤滿。○○錦囊收，犀軸卷。常珍重、小齋吟玩。更寶若珠璣，置之懷袖時時
看。似頻見、千嬌面。

　　【鳳銜杯】其二
追悔當初孤深願。經年價、兩成幽怨。任越水吳山，似屏如障堪游玩。奈獨自、
慵抬眼。○○賞煙花，聽絃管。圖歡笑、轉加腸斷。更時展丹青，強拈書信頻頻
看。又爭似、親相見。

　　【鶴沖天】
閒窗漏永，月冷霜華墮。悄悄下簾幕，殘燈火。再三追往事，離魂亂、愁腸鎖。
無語沉吟坐。好天好景，未省展眉則箇。○○從前早是多成破。何況經歲月，相
拋嚲。假使重相見，還得似、舊時麼。悔恨無計那。迢迢良夜，自家只恁摧挫。

　　【受恩深】
雅致裝庭宇。黃花開淡濘。細香明艷盡天與。助秀色堪餐，向曉自有真珠露。剛
被金錢妒。擬買斷秋天，容易獨步。○○粉蝶無情蜂已去。要上金尊，惟有詩人
曾許。待宴賞重陽，恁時盡把芳心吐。陶令輕回顧。免憔悴東籬，冷煙寒雨。

　　【看花回】其一
屈指勞生百歲期。榮瘁相隨。利牽名惹逡巡過，奈兩輪、玉走金飛。紅顏成白發
，極品何為。○○塵事常多雅會稀。忍不開眉。畫堂歌管深深處，難忘酒琖花枝
。醉鄉風景好，攜手同歸。

　　【看花回】其二
玉墄金階舞舜干。朝野多歡。九衢三市風光麗，正萬家、急管繁絃。鳳樓臨綺陌
，嘉氣非煙。○○雅俗熙熙物態妍。忍負芳年。笑筵歌席連昏晝，任旗亭、斗酒
十千。賞心何處好，惟有尊前。

　　【柳初新】
東郊向曉星杓亞。報帝里、春來也。柳抬煙眼，花勻露臉，漸覺綠嬌紅奼。妝點
層臺芳榭。運神功、丹青無價。○○別有堯階試罷。新郎君、成行如畫。杏園風
細，桃花浪暖，競喜羽遷鱗化。徧九陌、相將游冶。驟香塵、寶鞍驕馬。

　　【兩同心】其一
嫩臉修蛾，淡勻輕掃。最愛學、宮體梳妝，偏能做、文人談笑。綺筵前、舞燕歌
雲，別有輕妙。○○飲散玉爐煙裊。洞房悄悄。錦帳裏、低語偏濃，銀燭下、細
看俱好。那人人，昨夜分明，許伊偕老。

　　【兩同心】其二
竚立東風，斷魂南國。花光媚、春醉瓊樓，蟾彩迥、夜游香陌。憶當時、酒戀花
迷，役損詞客。○○別有眼長腰搦。痛憐深惜。鴛會阻、夕雨淒飛，錦書斷、暮
雲凝碧。想別來，好景良時，也應相憶。

　　【女冠子】
斷雲殘雨。灑微涼、生軒戶。動清籟、蕭蕭庭樹。銀河濃淡，華星明滅，輕雲時
度。莎階寂靜無睹。幽蛩切切秋吟苦。疏篁一徑，流螢幾點，飛來又去。○○對
月臨風，空恁無眠耿耿，暗想舊日牽情處。綺羅叢裏，有人人、那回飲散，略曾
協鴛侶。因循忍便睽阻。相思不得長相聚。好天良夜，無端惹起，千愁萬緒。

　　【玉樓春】其一
昭華夜醮連清曙。金殿霓旌籠瑞霧。九枝擎燭燦繁星，百和焚香抽翠縷。○○香
羅薦地延真馭。萬乘凝旒聽秘語。卜年無用考靈龜，從此乾坤齊曆數。

　　【玉樓春】其二
鳳樓郁郁呈嘉瑞。降聖覃恩延四裔。醮臺清夜洞天嚴，公讌凌晨簫鼓沸。○○保
生酒勸椒香膩。延壽帶垂金縷細。幾行鵷鷺望堯雲，齊共南山呼萬歲。

　　【玉樓春】其三
皇都今夕知何夕。特地風光盈綺陌。金絲玉管咽春空，蠟炬蘭燈曉夜色。○○鳳
樓十二神仙宅。珠履三千鵷鷺客。金吾不禁六街游，狂殺雲蹤並雨跡。

　　【玉樓春】其四
星闈上笏金章貴。重委外臺疏近侍。百常天閣舊通班，九歲國儲新上計。○○太
倉日富中邦最。宣室夜思前席對。歸心怡悅酒腸寬，不泛千鍾應不醉。

　　【玉樓春】其五
閬風歧路連銀闕。曾許金桃容易竊。烏龍未睡定驚猜，鸚鵡能言防漏泄。○○匆
匆縱得鄰香雪。窗隔殘煙簾映月。別來也擬不思量，爭奈餘香猶未歇。


《樂章集　中卷》

●	雙調

   【雨霖鈴】
寒蟬淒切。對長亭晚，驟雨初歇。都門帳飲無緒，留戀處、蘭舟催發。執手相看
淚眼，竟無語凝噎。念去去、千里煙波，暮靄沉沉楚天闊。○○多情自古傷離別
。更那堪、冷落清秋節。今宵酒醒何處，楊柳岸、曉風殘月。此去經年，應是良
辰、好景虛設。便縱有、千種風情，更與何人說。

　　【定風波】
竚立長堤，淡蕩晚風起。驟雨歇、極目蕭疏，塞柳萬株，掩映箭波千里。走舟車
向此，人人奔名競利。念蕩子、終日驅驅，爭覺鄉關轉迢遞。○○何意。繡閣輕
拋，錦字難逢，等閒度歲。奈泛泛旅跡，厭厭病緒，邇來諳盡，宦游滋味。此情
懷、縱寫香牋，憑誰與寄。算孟光、爭得知我，繼日添憔悴。

　　【尉遲杯】
寵佳麗。算九衢紅粉皆難比。天然嫩臉修蛾，不假施朱描翠。盈盈秋水。恣雅態
、欲語先嬌媚。每相逢、月夕花朝，自有憐才深意。○○綢繆鳳枕鴛被。深深處
、瓊枝玉樹相倚。困極歡餘，芙蓉帳暖，別是惱人情味。風流事、難逢雙美。況
已斷、香雲為盟誓。且相將、共樂平生，未肯輕分連理。

　　【慢卷紬】
閒窗燭暗，孤幃夜永，敧枕難成寐。細屈指尋思，舊事前歡，都來未盡，平生深
意。到得如今，萬般追悔。空只添憔悴。對好景良辰，皺著眉兒，成甚滋味。○
○紅茵翠被。當時事、一一堪垂淚。怎生得依前，似恁偎香倚暖，抱著日高猶睡
。算得伊家，也應隨分，煩惱心兒裏。又爭似從前，淡淡相看，免恁牽繫

　　【征部樂】
雅歡幽會，良辰可惜虛拋擲。每追念、狂蹤舊跡。長祗恁、愁悶朝夕。憑誰去、
花衢覓。細說此中端的。道向我、轉覺厭厭，役夢勞魂苦相憶。○○須知最有，
風前月下，心事始終難得。但願我、蟲蟲心下，把人看待，長是初相識。況漸逢
春色。便是有、舉場消息。待這回、好好憐伊，更不輕離拆。

　　【佳人醉】
暮景蕭蕭雨霽。雲淡天高風細。正月華如水。金波銀漢，瀲灩無際。冷浸書帷夢
斷，卻披衣重起。臨軒砌。○○素光遙指。因念翠蛾，杳隔音塵何處，相望同千
里。盡凝睇。厭厭無寐。漸曉雕闌獨倚。

　　【迷仙引】
纔過笄年，初綰雲鬟，便學歌舞。席上尊前，王孫隨分相許。算等閒、酬一笑，
便千金慵覷。常祗恐、容易蕣華偷換，光陰虛度。○○已受君恩顧。好與花為主
。萬里丹霄，何妨攜手同歸去。永棄卻、煙花伴侶。免教人見妾，朝雲暮雨。

　　【御街行】其一
燔柴煙斷星河曙。寶輦回天步。端門羽衛簇雕闌，六樂舜韶先舉。鶴書飛下，雞
竿高聳，恩霈均寰。赤霜袍爛飄香霧。喜色成春煦。九儀三事仰天顏，八彩旋
生眉宇。椿齡無盡，蘿圖有慶，常作乾坤主。

　　【御街行】
前時小飲春庭院。悔放笙歌散。歸來中夜酒醺醺，惹起舊愁無限。雖看墜樓換馬
，爭奈不是鴛鴦伴。○○朦朧暗想如花面。欲夢還驚斷。和衣擁被不成眠，一枕
萬回千轉。惟有畫梁，新來雙燕，徹曙聞長歎。

　　【歸朝歡】
別岸扁舟三兩隻。葭葦蕭蕭風淅淅。沙汀宿雁破煙飛，溪橋殘月和霜白。漸漸分
曙色。路遙山遠多行役。往來人，只輪雙槳，盡是名利客。○○一望鄉關煙水隔
。轉覺歸心生羽翼。愁雲恨雨兩牽縈，新春殘臘相催逼。歲華都瞬息。浪萍風梗
誠何益。歸去來，玉樓深處，有箇人相憶。

　　【采蓮令】
月華收，雲淡霜天曙。西征客、此時情苦。翠娥執手送臨歧，軋軋開朱戶。千嬌
面、盈盈竚立，無言有淚，斷腸爭忍回顧。○○一葉蘭舟，便恁急槳凌波去。貪
行色、豈知離緒。萬般方寸，但飲恨，脈脈同誰語。更回首、重城不見，寒江天
外，隱隱兩三煙樹。

　　【秋夜月】
當初聚散。便喚作、無由再逢伊面。近日來、不期而會重歡宴。向尊前、閒暇裏
，斂著眉兒長歎。惹起舊愁無限。○○盈盈淚眼。漫向我耳邊，作萬般幽怨。奈
你自家心下，有事難見。待信真箇，恁別無縈絆。不免收心，共伊長遠。

　　【巫山一段雲】其一
六六真游洞，三三物外天。九班麟穩破非煙。何處按雲軒。○○昨夜麻姑陪宴。
又話蓬萊清淺。幾回山腳弄雲濤。仿佛見金鼇

　　【巫山一段雲】其二
琪樹羅三殿，金龍抱九關。上清真籍總群仙。朝拜五雲間。○○昨夜紫微詔下。
急喚天書使者。令齎瑤檢降彤霞。重到漢皇家。

　　【巫山一段雲】其三
清旦朝金母，斜陽醉玉龜。天風搖曳六銖衣。鶴背覺孤危。○○貪看海蟾狂戲。
不道九關齊閉。相將何處寄良宵。還去訪三茅。

　　【巫山一段雲】其四
閬苑年華永，嬉游別是情。人間三度見河清。一番碧桃成。○○金母忍將輕摘。
留宴鼇峰真客。紅狵閒臥吠斜陽。方朔敢偷嘗。

　　【巫山一段雲】其五
蕭氏賢夫婦，茅家好弟兄。羽輪飆駕赴層城。高會盡仙卿。○○一曲雲謠為壽。
倒盡金壺碧酒。醺酣爭撼白榆花。踏碎九光霞。

　　【婆羅門令】
昨宵裏、恁和衣睡。今宵裏、又恁和衣睡。小飲歸來，初更過、醺醺醉。中夜後
、何事還驚起。霜天冷，風細細。觸疏窗、閃閃燈搖曳。○○空床展轉重追想，
雲雨夢、任敧枕難繼。寸心萬緒，咫尺千里。好景良天，彼此空有相憐意。未有
相憐計。


●	小石調

   【法曲獻仙音】
追想秦樓心事，當年便約，于飛比翼。每恨臨歧處，正攜手、翻成雲雨離拆。念
倚玉偎香，前事頓輕擲。○○慣憐惜。饒心性，鎮厭厭多病，柳腰花態嬌無力。
早是乍清減，別後忍教愁寂。記取盟言，少孜煎、賸好將息。遇佳景、臨風對月
，事須時恁相憶。

　　【西平樂】
盡日憑高目，脈脈春情緒。嘉景清明漸近，時節輕寒乍暖，天氣纔晴又雨。煙光
淡蕩，妝點平蕪遠樹。黯凝竚。台榭好、鶯燕語。○○正是和風麗日，幾許繁紅
嫩綠，雅稱嬉游去。奈阻隔、尋芳伴侶。秦樓鳳吹，楚館雲約，空悵望、在何處
。寂寞韶華暗度。可堪向晚，村落聲聲杜宇。

　　【鳳棲梧】其一
簾內清歌簾外宴。雖愛新聲，不見如花面。牙板數敲珠一串，梁塵暗落琉璃盞。
○○桐樹花深孤鳳怨。漸遏遙天，不放行雲散。坐上少年聽不慣。玉山未倒腸先
斷。

　　【鳳棲梧】其二
竚倚危樓風細細。望極春愁，黯黯生天際。草色煙光殘照裏。無言誰會凭闌意。
○○擬把疏狂圖一醉。對酒當歌，強樂還無味。衣帶漸寬終不悔。為伊消得人憔
悴。
　　【鳳棲梧】其三
蜀錦地衣絲步障。屈曲回廊，靜夜閒尋訪。玉砌雕闌新月上。朱扉半掩人相望。
○○旋暖熏爐溫斗帳。玉樹瓊枝，迆邐相偎傍。酒力漸濃春思蕩。鴛鴦繡被翻紅
浪。

　　【法曲第二】
青翼傳情，香徑偷期，自覺當初草草。未省同衾枕，便輕許相將，平生歡笑。怎
生向、人間好事到頭少。漫悔懊。○○細追思，恨從前容易，致得恩愛成煩惱。
心下事千種，盡憑音耗。以此縈牽，等伊來、自家向道。洎相見，喜歡存問，又
還忘了。

　　【秋蕊香】
留不得。光陰催促，奈芳蘭歇，好花謝，惟頃刻。彩雲易散琉璃脆，驗前事端的
。○○風月夜，幾處前蹤舊跡。忍思憶。這回望斷，永作天涯隔。向仙島，歸冥
路，兩無消息。

　　【一寸金】
井絡天開，劍嶺雲橫控西夏。地勝異、錦里風流，蠶市繁華，簇簇歌臺舞榭。雅
俗多游賞，輕裘俊、靚妝艷冶。當春晝，摸石江邊，浣花溪畔景如畫。○○夢應
三刀，橋名萬里，中和政多暇。仗漢節、攬轡澄清，高掩武侯勳業，文翁風化。
台鼎須賢久，方鎮靜、又思命駕。空遺愛，兩蜀三川，異日成嘉話。


●	歇指調

   【永遇樂】其一
薰風解慍，晝景清和，新霽時候。火德流光，蘿圖薦祉，累慶金枝秀。璿樞繞電
，華渚流虹，是日挺生元后。纘唐虞垂拱，千載應期，萬靈敷祐。○○殊方異域
，爭貢琛賮，架巘航波奔湊。三殿稱觴，九儀就列，韶頀鏘金奏。藩侯瞻望彤庭
，親攜僚吏，競歌元首。祝堯齡、北極齊尊，南山共久。

　　【永遇樂】其二
天閣英游，內朝密侍，當世殊榮。漢守分麾，堯庭請瑞，方面憑心膂。風馳千騎
，雲擁雙旌，向曉洞開嚴署。擁朱轓、喜色歡聲，處處競歌來暮。○○吳王舊國
，今古江山秀異，人煙繁富。甘雨車行，仁風扇動，雅稱安黎庶。棠郊成政，槐
府登賢，非久定須歸去。且乘閒、孫閣長開，融尊盛舉。

　　【卜算子】
江楓漸老，汀蕙半凋，滿目敗紅衰翠。楚客登臨，正是暮秋天氣。引疏砧、斷續
殘陽裏。對晚景、傷懷念遠，新愁舊恨相繼。○○脈脈八千里。念兩處風情，萬
重煙水。雨歇天高，望斷翠峰十二。儘無言、誰會憑高意。縱寫得、離腸萬種，
奈歸雲誰寄。

　　【鵲橋仙】
屆征途，攜書劍，迢迢匹馬東去。慘懷，嗟少年易分難聚。佳人方恁繾綣，便忍
分鴛侶。當媚景，算密意幽歡，盡成輕負。○○此際寸腸萬緒。慘愁顏、斷魂無
語。和淚眼、片時幾番回顧。傷心脈脈誰訴。但黯然凝竚。暮煙寒雨。望秦樓何
處。

　　【浪淘沙】
夢覺、透窗風一線，寒燈吹息。那堪酒醒，又聞空階，夜雨頻滴。嗟因循、久作
天涯客。負佳人、幾許盟言，便忍把、從前歡會，陡頓翻成憂戚。○○愁極。再
三追思，洞房深處，幾度飲散歌闌，香暖鴛鴦被，豈暫時疏散，費伊心力。殢雲
尤雨，有萬般千種，相憐相惜。○○恰到如今，天長漏永，無端自家疏隔。知何
時、卻擁秦雲態，願低幃昵枕，輕輕細說與，江鄉夜夜，數寒更思憶。

　　【夏雲峰】
宴堂深。軒楹雨，輕壓暑氣低沉。花洞彩舟泛斝，坐繞清潯。楚臺風快，湘簟冷
、永日披襟。坐久覺、疏絃脆管，時換新音。○○越娥蘭態蕙心。逞妖艷、昵歡
邀寵難禁。筵上笑歌間發，舃履交侵。醉鄉深處，須盡興、滿酌高吟。向此免、
名韁利鎖，虛費光陰。

　　【浪淘沙令】
有箇人人。飛燕精神。急鏘環佩上華裀。促拍盡隨紅袖舉，風柳腰身。○○簌簌
輕裙。妙盡尖新。曲終獨立斂香塵。應是西施嬌困也，眉黛雙顰。

　　【荔枝香】
甚處尋芳賞翠，歸去晚。緩步羅襪生塵，來繞瓊筵看。金縷霞衣輕褪，似覺春游
倦。遙認，眾裏盈盈好身段。○○擬回首，又竚立、簾幃畔。素臉紅眉，時揭蓋
頭微見。笑整金翹，一點芳心在嬌眼。王孫空恁腸斷。


●	林鍾商

   【古傾杯】
凍水消痕，曉風生暖，春滿東郊道。遲遲淑景，煙和露潤，偏繞長堤芳草。斷鴻
隱隱歸飛，江天杳杳。遙山變色，妝眉淡掃。目極千里，閒倚危檣迥眺。○○動
幾許、傷春懷抱。念何處、韶陽偏早。想帝里看看，名園芳樹，爛漫鶯花好。追
思往昔年少。繼日恁、把酒聽歌，量金買笑。別後暗負，光陰多少。

　　【傾杯】
離宴殷勤，蘭舟凝滯，看看送行南浦。情知道世上，難使皓月長圓，彩雲鎮聚。
算人生、悲莫悲於輕別，最苦正歡娛，便分鴛侶。淚流瓊臉，梨花一枝春帶雨。
○○慘黛蛾、盈盈無緒。共黯然消魂，重攜纖手，話別臨行，猶自再三、問道君
須去。頻耳畔低語。知多少、他日深盟，平生丹素。從今盡把憑鱗羽。

　　【破陣樂】
露花倒影，煙蕪蘸碧，靈沼波暖。金柳搖風樹樹，繫彩舫龍舟遙岸。千步虹橋，
參差雁齒，直趨水殿。繞金堤、曼衍魚龍戲，簇嬌春羅綺，喧天絲管。霽色榮光
，望中似睹，蓬萊清淺。○○時見。鳳輦宸游，鸞觴禊飲，臨翠水、開鎬宴。兩
兩輕舠飛畫楫，競奪錦標霞爛。罄歡娛，歌魚藻，徘徊宛轉。別有盈盈游女，各
委明珠，爭收翠羽，相將歸遠。漸覺雲海沉沉，洞天日晚。

　　【雙聲子】
晚天蕭索，斷蓬蹤跡，乘興蘭棹東游。三吳風景，姑蘇臺榭，牢落暮靄初收。夫
差舊國，香徑沒、徒有荒丘。繁華處，悄無睹，惟聞麋鹿呦呦。○○想當年、空
運籌決戰，圖王取霸無休。江山如畫，雲濤煙浪，翻輸范蠡扁舟。驗前經舊史，
嗟漫載、當日風流。斜陽暮草茫茫，盡成萬古遺愁。

　　【陽臺路】
楚天晚。墜冷楓敗葉，疏紅零亂。冒征塵、匹馬驅驅，愁見水遙山遠。追念少年
時，正恁鳳幃，倚香偎暖。嬉游慣。又豈知、前歡雲雨分散。○○此際空勞回首
，望帝里、難收淚眼。暮煙衰草，算暗鎖、路歧無限。今宵又、依前寄宿，甚處
葦村山館。寒燈畔。夜厭厭、憑何消遣。

　　【內家嬌】
煦景朝升，煙光晝斂，疏雨夜來新霽。垂楊艷杏，絲軟霞輕，繡出芳郊明媚。處
處踏青鬬草，人人眷紅偎翠。奈少年、自有新愁舊恨，消遣無計。○○帝里。風
光當此際。正好恁攜佳麗。阻歸程迢遞。奈好景難留，舊歡頓棄。早是傷春情緒
，那堪困人天氣。但贏得、獨立高原，斷魂一餉凝睇。

　　【二郎神】
炎光謝。過暮雨、芳塵輕灑。乍露冷風清庭戶，爽天如水，玉鉤遙掛。應是星娥
嗟久阻，敘舊約、飆輪欲駕。極目處、亂雲暗度，耿耿銀河高瀉。○○閑雅。須
知此景，古今無價。運巧思、穿針樓上女，抬粉面、雲鬟相亞。鈿合金釵私語處
，算誰在、回廊影下。願天上人間，占得歡娛，年年今夜。

　　【醉蓬萊】
漸亭皋葉下，隴首雲飛，素秋新霽。華闕中天，鎖蔥蔥佳氣。嫩菊黃深，拒霜紅
淺，近寶階香砌。玉宇無塵，金莖有露，碧天如水。○○正值昇平，萬幾多暇，
夜色澄鮮，漏聲迢遞。南極星中，有老人呈瑞。此際宸游，鳳輦何處，度管絃清
脆。太液波翻，披香簾卷，月明風細。

　　【宣清】
殘月朦朧，小宴闌珊，歸來輕寒凜凜。背銀釭、孤館乍眠，擁重衾、醉魄猶噤。
永漏頻傳，前歡已去，離愁一枕。暗尋思、舊追游，神京風物如錦。○○念擲果
朋儕，絕纓宴會，當時曾痛飲。命舞燕翩翻，歌珠貫串，向玳筵前，盡是神仙流
品。至更闌、疏狂轉甚。更相將、鳳幃鴛寢。玉釵亂橫，任散盡高陽，這歡娛、
甚時重恁。

　　【錦堂春】
墜髻慵梳，愁蛾懶畫，心緒是事闌珊。覺新來憔悴，金縷衣寬。認得這疏狂意下
，向人誚譬如閒。把芳容整頓，恁地輕孤，爭忍心安。○○依前過了舊約，甚當
初賺我，偷翦雲鬟。幾時得歸來，香閣深關。待伊要、尤雲殢雨，纏繡衾、不與
同歡。儘更深、款款問伊，今後敢更無端。

　　【定風波】
自春來、慘綠愁紅，芳心是事可可。日上花梢，鶯穿柳帶，猶壓香衾臥。暖酥消
，膩雲嚲。終日厭厭倦梳裹。無那。恨薄情一去，錦書無箇。○○早知恁麼。悔
當初、不把雕鞍鎖。向雞窗、只與蠻牋象管，拘束教吟課。鎮相隨，莫拋躲。針
線閒拈伴伊坐。和我。免使年少，光陰虛過。

　　【訴衷情近】其一
雨晴氣爽，竚立江樓望處。澄明遠水生光，重疊暮山聳翠。遙認斷橋幽徑，隱隱
漁村，向晚孤煙起。○○殘陽裏。脈脈朱闌靜倚。黯然情緒，未飲先如醉。愁無
際。暮雲過了，秋光老盡，故人千里。竟日空凝睇。

　　【訴衷情近】其二
幽閨晝永，漸入清和氣序。榆錢飄滿閒階，蓮葉嫩生翠沼。遙望水邊幽徑，山崦
孤村，是處園林好。○○閒情悄。綺陌游人漸少。少年風韻，自覺隨春老。追前
好。帝城信阻，天涯目斷，暮雲芳草。竚立空殘照。

　　【留客住】
偶登眺。凭小闌、艷陽時節，乍晴天氣，是處閒花芳草。遙山萬疊雲散，漲海千
里，潮平波浩渺。煙村院落，是誰家綠樹，數聲啼鳥。○○旅情悄。遠信沈沈，
離魂杳杳。對景傷懷，度日無言誰表。惆悵舊歡何處，後約難憑，看看春又老。
盈盈淚眼，望仙鄉，隱隱斷霞殘照。

　　【迎春樂】
近來憔悴人驚怪。為別後、相思煞。我前生、負你愁煩債。便苦恁難開解。○○
良夜永、牽情無計奈。錦被裏、餘香猶在。怎得依前燈下，恣意憐嬌態。

　　【隔簾聽】
咫尺鳳衾鴛帳，欲去無因到。蝦鬚窣地重門悄。認繡履頻移，洞房杳杳。強語笑
。逞如簧、再三輕巧。○○梳妝早。琵琶閒抱。愛品相思調。聲聲似把芳心告。
隔簾聽，贏得斷腸多少。恁煩惱。除非共伊知道。

　　【鳳歸雲】
戀帝里，金谷園林，平康巷陌，觸處繁華，連日疏狂，未嘗輕負，寸心雙眼。況
佳人、盡天外行雲，掌上飛燕。向玳筵、一一皆妙選。長是因酒沈迷，被花縈絆
。○○更可惜、淑景亭臺，暑天枕簟。霜月夜涼，雪霰朝飛，一歲風光，盡堪隨
分，俊游清宴。算浮生事，瞬息光陰，錙銖名宦。正歡笑，試恁暫時分散。卻是
恨雨愁雲，地遙天遠。

　　【拋球樂】
曉來天氣濃淡，微雨輕灑。近清明，風絮巷陌，煙草池塘，盡堪圖畫。艷杏暖、
妝臉勻開，弱柳困、宮腰低亞。是處麗質盈盈，巧笑嬉嬉，手簇鞦韆架。戲綵球
羅綬，金雞芥羽，少年馳騁，芳郊綠野。占斷五陵游，奏脆管、繁絃聲和雅。○
○向名園深處，爭柅畫輪，競羈寶馬。取次羅列杯盤，就芳樹、綠陰紅影下。舞
婆娑，歌宛轉，彷彿鶯嬌燕奼。寸珠片玉，爭似此、濃歡無價。任他美酒，十千
一斗，飲竭仍解金貂貰。恣幕天席地，陶陶盡醉太平，且樂唐虞景化。須信艷陽
天，看未足、已覺鶯花謝。對綠蟻翠蛾，怎忍輕捨。

　　【集賢賓】
小樓深巷狂游徧，羅綺成叢。就中堪人屬意，最是蟲蟲。有畫難描雅態，無花可
比芳容。幾回飲散良宵永，鴛衾暖、鳳枕香濃。算得人間天上，惟有兩心同。○
○近來雲雨忽西東。煩惱損情悰。縱然偷期暗會，長是匆匆。爭似和鳴偕老，免
教斂翠啼紅。眼前時、暫疏歡宴，盟言在、更莫忡忡。待作真箇宅院，方信有初
終
。

　　【殢人嬌】
當日相逢，便有憐才深意。歌筵罷、偶同鴛被。別來光景，看看經歲。昨夜裏、
方把舊歡重繼。○○曉月將沈，征驂已鞴。愁腸亂、又還分袂。良辰好景，恨浮
名牽繫。無分得、與你恣情濃睡。

　　【思歸樂】
天幕清和堪宴聚。想得盡、高陽儔侶。皓齒善歌長袖舞。漸引入、醉鄉深處。○
○晚歲光陰能幾許。這巧宦、不須多取。共君把酒聽杜宇。解再三、勸人歸去。

　　【應天長】
殘蟬漸絕。傍碧砌修梧，敗葉微脫。風露淒清，正是登高時節。東籬霜乍結。綻
金蕊、嫩香堪折。聚宴處，落帽風流，未饒前哲。○○把酒與君說。恁好景佳辰
，怎忍虛設。休效牛山，空對江天凝咽。塵勞無暫歇。遇良會、賸偷歡悅。歌聲
闋。杯興方濃，莫便中輟。

　　【合歡帶】
身材兒、早是妖嬈。算風措、實難描。一個肌膚渾似玉，更都來、占了千嬌。妍
歌艷舞，鶯慚巧舌，柳妒纖腰。自相逢，便覺韓娥價減，飛燕聲消。○○桃花零
落，溪水潺湲，重尋仙徑非遙。莫道千金酬一笑，便明珠、萬斛須邀。檀郎幸有
，凌雲詞賦，擲果風標。況當年，便好相攜，鳳樓深處吹簫。

　　【少年游】其一
長安古道馬遲遲。高柳亂蟬棲。夕陽島外，秋風原上，目斷四天垂。○○歸雲一
去無蹤跡，何處是前期。狎興生疏，酒徒蕭索，不似去年時。

　　【少年游】其二
參差煙樹灞陵橋。風物盡前朝。衰楊古柳，幾經攀折，憔悴楚宮腰。○○夕陽閒
淡秋光老，離思滿蘅皋。一曲陽關，斷腸聲盡，獨自凭蘭橈。

　　【少年游】其三
層波瀲灩遠山橫。一笑一傾城。酒容紅嫩，歌喉清麗，百媚坐中生。牆頭馬上初
相見，不準擬、恁多情。昨夜杯闌，洞房深處，特地快逢迎。

　　【少年游】其四
世間尤物意中人。輕細好腰身。香幃睡起，發妝酒釅，紅臉杏花春。○○嬌多愛
把齊紈扇，和笑掩朱唇。心性溫柔，品流閒雅，不稱在風塵。

　　【少年游】其五
淡黃衫子鬱金裙。長憶箇人人。文談閒雅，歌喉清麗，舉措好精神。○○當初為
倚深深寵，無箇事、愛嬌瞋。想得別來，舊家模樣，只是翠蛾顰。

　　【少年游】其六
鈴齋無訟宴游頻。羅綺簇簪紳。施朱傅粉，豐肌清骨，容態盡天真。○○舞裀歌
扇花光裏，翻回雪、駐行雲。綺席闌珊，鳳燈明滅，誰是意中人。

　　【少年游】其七
簾垂深院冷蕭蕭。花外漏聲遙。青燈未滅，紅窗閒臥，魂夢去迢迢。○○薄情漫
有歸消息，鴛鴦被、半香消。試問伊家，阿誰心緒，禁得恁無憀。

　　【少年游】其八
一生贏得是淒涼。追前事、暗心傷。好天良夜，深屏香被，爭忍便相忘。○○王
孫動是經年去，貪迷戀、有何長。萬種千般，把伊情分，顛倒儘猜量。

　　【少年游】其九
日高花榭懶梳頭。無語倚妝樓。修眉斂黛，遙山橫翠，相對結春愁。○○王孫走
馬長楸陌，貪迷戀、少年游。似恁疏狂，費人拘管，爭似不風流。

　　【少年游】其十
佳人巧笑值千金。當日偶情深。幾回飲散，燈殘香暖，好事盡鴛衾。○○如今萬
水千山阻，魂杳杳、信沈沈。孤棹煙波，小樓風月，兩處一般心。

　　【長相思】
畫鼓喧街，蘭燈滿市，皎月初照嚴城。清都絳闕夜景，風傳銀箭，露靉金莖。巷
陌縱橫。過平康款轡，緩聽歌聲。鳳燭熒熒。那人家、未掩香屏。○○向羅綺叢
中，認得依稀舊日，雅態輕盈。嬌波艷冶，巧笑依然，有意相迎。牆頭馬上，漫
遲留、難寫深誠。又豈知、名宦拘檢，年來減盡風情。

　　【尾犯】
晴煙冪冪。漸東郊芳草，染成輕碧。野塘風暖，游魚動觸，冰嘶微坼。幾行斷雁
，旋次第、歸霜磧。詠新詩，手撚江梅，故人贈我春色。○○似此光陰催逼。念
浮生、不滿百。雖照人軒冕，潤屋珠金，於身何益。一種勞心力。圖利祿，殆非
長策。除是恁、點檢笙歌，訪尋羅綺消得。

　　【木蘭花】
心娘自小能歌舞。舉意動容皆濟楚。解教天上念奴羞，不怕掌中飛燕妒。○○玲
瓏繡扇花藏語。宛轉香茵雲襯步。王孫若擬贈千金，只在畫樓東畔住。

　　【木蘭花】其一
佳娘捧板花鈿簇。唱出新聲群艷伏。金鵝扇掩調纍纍，文杏梁高塵簌簌。○○鸞
吟鳳嘯清相續。管烈弦焦爭可逐。何當夜召入連昌，飛上九天歌一曲。

　　【木蘭花】其二
蟲娘舉措皆溫潤。每到婆娑偏恃俊。香檀敲緩玉纖遲，畫鼓聲催蓮步緊。○○貪
為顧盼誇風韻。往往曲終情未盡。坐中年少暗消魂，爭問青鸞家遠近。

　　【木蘭花】其三
酥娘一搦腰肢裊。回雪縈塵皆盡妙。幾多狎客看無厭，一輩舞童功不到。○○星
眸顧拍精神峭。羅袖迎風身段小。而今長大懶婆娑，只要千金酬一笑。

　　【駐馬聽】
鳳枕鸞帷。二三載，如魚似水相知。良天好景，深憐多愛，無非盡意依隨。奈何
伊。恣性靈、忒煞些兒。無事孜煎，萬回千度，怎忍分離。○○而今漸行漸遠，
漸覺雖悔難追。漫恁寄消息，終久奚為。也擬重論繾綣，爭奈翻覆思維。縱再會
，只恐恩情，難似當時。

　　【訴衷情】
一聲畫角日西曛。催促掩朱門。不堪更倚危闌，腸斷已消魂。○○年漸晚，雁空
頻。問無因。思心欲碎，愁淚難收，又是黃昏。


●	中呂調

   【戚氏】
晚秋天。一霎微雨灑庭軒。檻菊蕭疏，井梧零亂惹殘煙。淒然。望鄉關。飛雲黯
淡夕陽間。當時宋玉悲感，向此臨水與登山。遠道迢遞，行人淒楚，倦聽隴水潺
湲。正蟬吟敗葉，蛩響衰草，相應喧喧。○○孤館度日如年。風露漸變，悄悄至
更闌。長天淨，絳河清淺，皓月嬋娟。思綿綿。夜永對景，那堪屈指，暗想從前
。未名未祿，綺陌紅樓，往往經歲遷延。○○帝里風光好，當年少日，暮宴朝歡
。況有狂朋怪侶，遇當歌、對酒競留連。別來迅景如梭，舊游似夢，煙水程何限
。念利名、憔悴長縈絆。追往事、空慘愁顏。漏箭移、稍覺輕寒。聽嗚咽、畫角
數聲殘。對閒窗畔，停燈向曉，抱影無眠。

　　【輪台子】
一枕清宵好夢，可惜被、鄰雞喚覺。匆匆策馬登途，滿目淡煙衰草。前驅風觸鳴
珂，過霜林、漸覺驚棲鳥。冒征塵遠況，自古淒涼長安道。行行又歷孤村，楚天
闊、望中未曉。○○念勞生，惜芳年壯歲，離多歡少。歎斷梗難停，暮雲漸杳。
但黯黯魂消，寸腸憑誰表。恁馳驅、何時是了。又爭似、卻返瑤京，重買千金笑
。

　　【引駕行】
虹收殘雨。蟬嘶敗柳長堤暮。背都門、動消黯，西風片帆輕舉。愁睹。泛畫鷁翩
翩，靈鼉隱隱下前浦。忍回首、佳人漸遠，想高城、隔煙樹。○○幾許。秦樓永
晝，謝閣連宵奇遇。算贈笑千金，酬歌百琲，盡成輕負。南顧。念吳邦越國，風
煙蕭索在何處。獨自箇、千山萬水，指天涯去。

　　【彩雲歸】
蘅皋向晚艤輕航。卸雲帆、水驛魚鄉。當暮天、霽色如晴晝，江練靜、皎月飛光
。那堪聽、遠村羌管，引離人斷腸。此際浪萍風梗，度歲茫茫。○○堪傷。朝歡
暮散，被多情、賦與淒涼。別來最苦，襟袖依約，尚有餘香。算得伊、鴛衾鳳枕
，夜永爭不思量。牽情處，惟有臨歧，一句難忘。

　　【洞仙歌】
佳景留心慣。況少年彼此，風情非淺。有笙歌巷陌，綺羅庭院。傾城巧笑如花面
。恣雅態、明眸回美盼。同心綰。算國艷仙材，翻恨相逢晚。○○繾綣。洞房悄
悄，繡被重重，夜永歡餘，共有海約山盟，記得翠雲偷翦。和鳴彩鳳于飛燕。閒
柳徑花陰攜手徧。情眷戀。向其間、密約輕憐事何限。忍聚散。況已結深深願。
願人間天上，暮雲朝雨長相見。

　　【離別難】
花謝水流倏忽，嗟年少光陰。有天然、蕙質蘭心。美韶容、何啻值千金。便因甚
、翠弱紅衰，纏綿香體，都不勝任。算神仙、五色靈丹無驗，中路委瓶簪。○○
人悄悄，夜沈沈。閉香閨、永棄鴛衾。想嬌魂媚魄非遠，縱洪都方士也難尋。最
苦是、好景良天，尊前歌笑，空想遺音。望斷處，杳杳巫峰十二，千古暮雲深。

　　【擊梧桐】
香靨深深，姿姿媚媚，雅格奇容天與。自識伊來，便好看承，會得妖嬈心素。臨
歧再約同歡，定是都把、平生相許。又恐恩情，易破難成，未免千般思慮。○○
近日書來，寒喧而已，苦沒忉忉言語。便認得、聽人教當，擬把前言輕負。見說
蘭臺宋玉，多才多藝善詞賦。試與問、朝朝暮暮。行雲何處去。

　　【夜半樂】
凍雲黯淡天氣，扁舟一葉，乘興離江渚。渡萬壑千巖，越溪深處。怒濤漸息，樵
風乍起，更聞商旅相呼。片帆高舉。泛畫鷁、翩翩過南浦。○○望中酒旆閃閃，
一簇煙村，數行霜樹。殘日下，漁人鳴榔歸去。敗荷零落，衰楊掩映，岸邊兩兩
三三，浣沙游女。避行客、含羞笑相語。○○到此因念，繡閣輕拋，浪萍難駐。
歎後約丁寧竟何據。慘離懷，空恨歲晚歸期阻。凝淚眼、杳杳神京路。斷鴻聲遠
長天暮。

　　【祭天神】
歎笑筵歌席輕拋嚲。背孤城、幾舍煙村停畫舸。更深釣叟歸來，數點殘燈火。被
連綿宿酒醺醺，愁無那。寂寞擁、重衾臥。○○又聞得、行客扁舟過。篷窗近，
蘭棹急，好夢還驚破。念平生、單棲蹤跡，多感情懷，到此厭厭，向曉披衣坐。

　　【過澗歇近】
淮楚。曠望極，千里火雲燒空，盡日西郊無雨。厭行旅。數幅輕帆旋落，艤棹蒹
葭浦。避畏景，兩兩舟人夜深語。○○此際爭可，便恁奔名競利去。九衢塵裏，
衣冠冒炎暑。回首江鄉，月觀風亭，水邊石上，幸有散髮披襟處。


《樂章集　下卷》

●	中宮調

   【安公子】
長川波瀲灩。楚鄉淮岸迢遞，一雲煙汀雨過，芳草青如染。驅驅攜書劍。當此好
天好景，自覺多愁多病，行役心情厭。○○望處曠野沈沈，暮雲黯黯。行侵夜色
，又是急槳投村店。認去程將近，舟子相呼，遙指漁燈一點。

　　【菊花新】
欲掩香幃論繾綣。先斂雙蛾愁夜短。催促少年郎，先去睡、鴛衾圖暖。○○須臾
放了殘針線。脫羅裳、恣情無限。留取帳前燈，時時待、看伊嬌面。

　　【過澗歇近】
酒醒。夢纔覺，小閣香炭成煤，洞戶銀蟾移影。人寂靜。夜永清寒，翠瓦霜凝。
疏簾風動，漏聲隱隱，飄來轉愁聽。○○怎向心緒，近日厭厭長似病。鳳樓咫尺
，佳期杳無定。展轉無眠，粲枕冰冷。香虯煙斷，是誰與把重衾整。

　　【輪臺子】
霧斂澄江，煙消藍光碧。彤霞襯遙天，掩映斷續，半空殘月。孤村望處人寂寞，
聞釣叟、甚處一聲羌笛。九疑山畔纔雨過，斑竹作、血痕添色。感行客。翻思故
國，恨因循阻隔。路久沈消息。○○正老松枯柏情如織。聞野猿啼，愁聽得。見
釣舟初出，芙蓉渡頭，鴛鴦灘側。干名利祿終無益。念歲歲間阻，迢迢紫陌。翠
蛾嬌艷，從別後經今，花開柳拆傷魂魄。利名牽役。又爭忍、把光景拋擲。


●	平調

   【望漢月】
明月明月明月。爭奈乍圓還缺。恰如年少洞房人，暫歡會、依前離別。○○小樓
凭檻處，正是去年時節。千里清光又依舊，奈夜永、厭厭人絕。

　　【歸去來】
初過元宵三五。慵困春情緒。燈月闌珊嬉游處。游人盡、厭歡聚。○○憑仗如花
女。持杯謝、酒朋詩侶。餘酲更不禁香醑。歌筵罷、且歸去。

　　【燕歸梁】
織錦裁篇寫意深。字值千金。○○回披玩一愁吟。腸成結、淚盈襟。○○幽歡已
散前期遠，無憀賴、是而今。密憑歸雁寄芳音。恐冷落、舊時心。

　　【八六子】
如花貌。當來便約，永結同心偕老。為妙年、俊格聰明，凌厲多方憐愛，何期養
成心性近，元來都不相表。漸作分飛計料。○○稍覺因情難供，恁殛惱。爭克罷
同歡笑。已是斷絃尤續，覆水難收，常向人前誦談，空遣時傳音耗。謾悔懊。此
事何時壞了。

　　【長壽樂】
尤紅殢翠。近日來、陡把狂心牽繫。羅綺叢中，笙歌宴上，有箇人人可意。解嚴
妝巧笑，取次言談成嬌媚。知幾度、密約秦樓盡醉。仍攜手，眷戀香衾繡被。○
○情漸美。算好把、夕雨朝雲相繼。便是仙禁春深，御鑪香裊，臨軒親試。對天
顏咫尺，定然魁甲登高第。待恁時、等著回來賀喜。好生地。賸與我兒利市。


●	仙呂調

   【望海潮】
東南形勝，三吳都會，錢塘自古繁華。煙柳畫橋，風簾翠幕，參差十萬人家。雲
樹繞堤沙。怒濤卷霜雪，天塹無涯。市列珠璣，戶盈羅綺競豪奢。○○重湖疊巘
清嘉。有三秋桂子，十里荷花。羌管弄晴，菱歌泛夜，嬉嬉釣叟蓮娃。千騎擁高
牙。乘醉聽簫鼓，吟賞煙霞。異日圖將好景，歸去鳳池誇。

　　【如魚水】其一
輕靄浮空，亂峰倒影，瀲灩十里銀塘。繞岸垂楊。紅樓朱閣相望。芰荷香。雙雙
戲、鸂鶒鴛鴦。乍雨過、蘭芷汀洲，望中依約似瀟湘。○○風淡淡，水茫茫。動
一片晴光。畫舫相將。盈盈紅粉清商。紫薇郎。修禊飲、且樂仙鄉。更歸去，徧
歷鑾坡鳳沼，此景也難忘。

　　【如魚水】其二
帝里疏散，數載酒縈花繫，九陌狂游。良景對珍筵惱，佳人自有風流。勸瓊甌。
絳唇啟、歌發清幽。被舉措、藝足才高，在處別得艷姬留。○○浮名利，擬拼休
。是非莫掛心頭。富貴豈由人，時會高志須酬。莫閒愁。共綠蟻、紅粉相尤。向
繡幄，醉倚芳恣睡，算除此外何求。

　　【玉蝴蝶】其一
望處雨收雲斷，憑闌悄悄，目送秋光。晚景蕭疏，堪動宋玉悲涼。水風輕、蘋花
漸老，月露冷、梧葉飄黃。遣情傷。故人何在，煙水茫茫。○○難忘。文期酒會
，幾辜風月，屢變星霜。海闊山遙，未知何處是瀟湘。念雙燕、難憑遠信，指暮
天、空識歸航。黯相望。斷鴻聲裏，立盡斜陽。

　　【玉蝴蝶】其二
漸覺芳郊明媚，夜來膏雨，一灑塵埃。滿目淺桃深杏，露染風裁。銀塘靜、魚鱗
簟展，煙岫翠、龜甲屏開。殷晴雷。雲中鼓吹，游徧蓬萊。○○徘徊。隼旟前後
，三千珠履，十二金釵。雅俗熙熙，下車成宴盡春臺。好雍容、東山妓女，堪笑
傲、北海尊罍。且追陪。鳳池歸去，那更重來。

　　【玉蝴蝶】其三
是處小街斜巷，爛游花館，連醉瑤卮。選得芳容端麗，冠絕吳姬。絳唇輕、笑歌
盡雅，蓮步穩、舉措皆奇。出屏幃。倚風情態，約素腰肢。○○當時。綺羅叢裏
，知名雖久，識面何遲。見了千花萬柳，比並不如伊。未同歡、寸心暗許，欲話
別、纖手重攜。結前期。美人才子，合是相知。

　　【玉蝴蝶】其四
誤入平康小巷，畫檐深處，珠箔微褰。羅綺叢中，偶認舊識嬋娟。翠眉開、嬌橫
遠岫，綠鬢嚲、濃染春煙。憶情牽。粉牆曾恁，窺宋三年。○○遷延。珊瑚筵上
，親持犀管，旋疊香牋。要索新詞，殢人含笑立尊前。按新聲、珠喉漸穩，想舊
意、波臉增妍。苦留連。鳳衾鴛枕，忍負良天。

　　【玉蝴蝶】其五
淡蕩素商行暮，遠空雨歇，平野煙收。滿目江山，堪助楚客冥搜。素光動、雲濤
漲晚，紫翠冷、霜巘橫秋。景清幽。渚蘭香謝，汀樹紅愁。○○良儔。西風吹帽
，東籬攜酒，共結歡游。淺酌低吟，坐中俱是飲家流。對殘暉、登臨休歎，賞令
節、酩酊方酬。且相留。眼前尤物，琖裏忘憂。

　　【滿江紅】其一
暮雨初收，長川靜、征帆夜落。臨島嶼、蓼煙疏淡，葦風蕭索。幾許漁人飛短艇
，盡載燈火歸村落。遣行客、當此念回程，傷飄泊。○○桐江好，煙漠漠。波似
染，山如削。繞嚴陵灘畔，鷺飛魚躍。游宦區區成底事，平生況有雲泉約。歸去
來、一曲仲宣吟，從軍樂。

　　【滿江紅】其二
訪雨尋雲，無非是、奇容艷色。就中有、天真妖麗，自然標格。惡發姿顏歡喜面
，細追想處皆堪惜。自別後、幽怨與閑愁，成堆積。○○鱗鴻阻，無信息。夢魂
斷，難尋覓。儘思量，休又怎生休得。誰恁多情憑向道，縱來相見且相憶。便不
成、常遣似如今，輕拋擲。

　　【滿江紅】其三
萬恨千愁，將少年、衷腸牽繫。殘夢斷、酒醒孤館，夜長無味。可惜許枕前多少
意，到如今兩總無終始。獨自箇、贏得不成眠，成憔悴。○○添傷感，將何計。
空只恁，厭厭地。無人處思量，幾度垂淚。不會得都來些子事，甚恁底抵死難拚
棄。待到頭、終久問伊看，如何是。

　　【滿江紅】其四
匹馬驅驅，搖征轡、溪邊谷畔。望斜日西照，漸沉山半。兩兩棲禽歸去急，對人
相並聲相喚。似笑我、獨自向長途，離魂亂。○○中心事，多傷感。人是宿，前
村館。想鴛衾今夜，共他誰暖。惟有枕前相思淚，背燈彈了依前滿。怎忘得、香
閣共伊時，嫌更短。

　　【洞仙歌】
乘興，閒泛蘭舟，渺渺煙波東去。淑氣散幽香，滿蕙蘭汀渚。綠蕪平畹，和風輕
暖，曲岸垂楊，隱隱隔、桃花圃。芳樹外，閃閃酒旗遙舉。○○羈旅。漸入三吳
風景，水村漁市。閒思更遠神京，拋擲幽會小歡何處。不堪獨倚危檣，凝情西望
日邊，繁華地、歸程阻。空自歎當時，言約無據。傷心最苦。竚立對、碧雲將暮
。關河遠，怎奈向、此時情緒

　　【引駕行】
紅塵紫陌，斜陽暮草長安道，是離人、斷魂處，迢迢匹馬西征。新晴。韶光明媚
，輕煙淡薄和氣暖，望花村、路隱映，搖鞭時過長亭。愁生。傷鳳城仙子，別來
千里重行行。又記得臨歧，淚眼濕、蓮臉盈盈。○○消凝。花朝月夕，最苦冷落
銀屏。想媚容、耿耿無眠，屈指已算回程。相縈。空萬般思憶，爭如歸去睹傾城
。向繡幃、深處並枕，說如此牽情。

　　【望遠行】
長空降瑞，寒風翦，淅淅瑤花初下。亂飄僧舍，密灑歌樓，迤邐漸迷鴛瓦。好是
漁人，披得一蓑歸去，江上晚來堪畫。滿長安，高卻旗亭酒價。○○幽雅。乘興
最宜訪戴，泛小棹、越溪瀟灑。皓鶴奪鮮，白鷳失素，千里廣鋪寒野。須信幽蘭
歌斷，彤雲收盡，別有瑤臺瓊榭。放一輪明月，交光清夜。

　　【八聲甘州】
對瀟瀟、暮雨灑江天，一番洗清秋。漸霜風淒慘，關河冷落，殘照當樓。是處紅
衰翠減，苒苒物華休。惟有長江水，無語東流。○○不忍登高臨遠，望故鄉渺邈
，歸思難收。歎年來蹤跡，何事苦淹留。想佳人、妝樓顒望，誤幾回、天際識歸
舟。爭知我、倚闌干處，正恁凝愁。

　　【臨江仙】
夢覺小庭院，冷風淅淅，疏雨瀟瀟。綺窗外，秋聲敗葉狂飄。心搖。奈寒漏永，
孤幃悄，淚燭空燒。無端處，是繡衾鴛枕，閒過清宵。○○蕭條。牽情繫恨，爭
向年少偏饒。覺新來、憔悴舊日風標。魂消。念歡娛事，煙波阻、後約方遙。還
經歲，問怎生禁得，如許無聊。

　　【竹馬子】
登孤壘荒涼，危亭曠望，靜臨煙渚。對雌霓掛雨，雄風拂檻，微收煩暑。漸覺一
葉驚秋，殘蟬噪晚，素商時序。覽景想前歡，指神京，非霧非煙深處。○○向此
成追感，新愁易積，故人難聚。憑高盡日凝竚。贏得消魂無語。極目霽靄霏微，
暝鴉零亂，蕭索江城暮。南樓畫角，又送殘陽去。

　　【小鎮西】
意中有箇人，芳顏二八。天然俏、自來奸黠。最奇絕。是笑時、媚靨深深，百態
千嬌，再三偎著，再三香滑。○○久離缺。夜來魂夢裏，尤花殢雪。分明似舊家
時節。正歡悅。被鄰雞喚起，一場寂寥，無眠向曉，空有半窗殘月。

　　【小鎮西犯】
水鄉初禁火，青春未老。芳菲滿、柳汀煙島。波際紅幃縹緲。儘杯盤小。歌祓禊
，聲聲諧楚調。○○路繚繞。野橋新市裏，花穠妓好。引游人、兢來喧笑。酩酊
誰家年少。任玉山倒。家何處，落日眠芳草。

　　【迷神引】
一葉扁舟輕帆卷。暫泊楚江南岸。孤城暮角，引胡茄怨。水茫茫，平沙雁、旋驚
散。煙斂寒林簇，畫屏展。天際遙山小，黛眉淺。○○舊賞輕拋，到此成游宦。
覺客程勞，年光晚。異鄉風物，忍蕭索、當愁眼。帝城賒，秦樓阻，旅魂亂。芳
草連空闊，殘照滿。佳人無消息，斷雲遠。

　　【促拍滿路花】
香靨融春雪，翠鬢嚲秋煙。楚腰纖細正笄年。鳳幃夜短，偏愛日高眠。起來貪顛
耍，只恁殘卻黛眉，不整花鈿。○○有時攜手閒坐，偎倚綠窗前。溫柔情態儘人
憐。畫堂春過，悄悄落花天。最是嬌痴處，尤殢檀郎，未敢拆了鞦韆。

　　【六麼令】
淡煙殘照，搖曳溪光碧。溪邊淺桃深杏，迤邐染春色。昨夜扁舟泊處，枕底當灘
磧。波聲漁笛。驚回好夢，夢裏欲歸歸不得。○○展轉翻成無寐，因此傷行役。
思念多媚多嬌，咫尺千山隔。都為深情密愛，不忍輕離拆。好天良夕。鴛帷寂寞
，算得也應暗相憶。

　　【剔銀燈】
何事春工用意。繡畫出、萬紅千翠。艷杏夭桃，垂楊芳草，各鬬雨膏煙膩。如斯
佳致。早晚是、讀書天氣。○○漸漸園林明媚。便好安排歡計。論籃買花，盈車
載酒，百琲千金邀妓。何妨沈醉。有人伴、日高春睡。

　　【紅窗聽】
如削肌膚紅玉瑩。舉措有、許多端正。二年三歲同鴛寢。表溫柔心性。別後無非
良夜永。如何向、名牽利役，歸期未定。算伊心裏，卻冤人薄幸。

　　【臨江仙】
鳴珂碎撼都門曉，旌幢擁下天人。馬搖金轡破香塵。壺漿盈路，勸動帝城春。○
○揚州曾是追游地，酒臺花徑猶存。鳳簫依舊月中聞。荊王魂夢，應認嶺頭雲。

　　【鳳歸雲】
向深秋，雨餘爽氣肅西郊。陌上夜闌，襟袖起涼飆。天末殘星，流電未滅，閃閃
隔林梢。又是曉雞聲斷，陽烏光動，漸分山路迢迢。○○驅驅行役，苒苒光陰，
繩頭利祿，蝸角功名，畢竟成何事，漫相高。拋擲雲泉，狎玩塵土，壯節等閒消
。幸有五湖煙浪，一船風月，會須歸去老漁樵。

　　【女冠子】
淡煙飄薄。鶯花謝、清和院落。樹陰翠、密葉成幄。麥秋霽景，夏雲忽變奇峰、
倚寥廓。波暖銀塘，漲新萍綠魚躍。想端憂多暇，陳王是日，嫩苔生閣。○○正
鑠石天高，流金晝永，楚榭光風轉蕙，披襟處、波翻翠幕。以文會友，沈李浮瓜
忍輕諾。別館清閒，避炎蒸、豈須河朔。但尊前隨分，雅歌艷舞，盡成歡樂。

　　【玉山枕】
驟雨新霽。蕩原野、清如洗。斷霞散彩，殘陽倒影，天外雲峰，數朵相倚。露荷
煙芰滿池塘，見次第、幾番紅翠。當是時、河朔飛觴，避炎蒸，想風流堪繼。○
○晚來高樹清風起。動簾幕、生秋氣。畫樓晝寂，蘭臺夜靜，舞艷歌姝，漸任羅
綺。訟閒時泰足風情，便爭奈、雅歌都廢。省教成、幾闋清歌，盡新聲，好尊前
重理。

　　【減字木蘭花】
花心柳眼。郎似游絲常惹絆。慵困誰憐。繡線金針不喜穿。○○深房密宴。爭向
好天多聚散。綠鎖窗前。幾日春愁廢管絃。

　　【木蘭花令】
有箇人人真堪羨。問著佯羞回卻面。你若無意向他人，為甚夢中頻相見。○○不
如聞早還卻願。免使牽人虛魂亂。風流腸肚不堅牢，祗恐被伊牽惹斷。

　　【甘州令】
凍雲深，淑氣淺，寒欺綠野。輕雪伴、早梅飄謝。艷陽天，正明媚，卻成瀟灑。
玉人歌，畫樓酒，對此景、驟增高價。○○賣花巷陌，放燈臺榭。好時節、怎生
輕捨。賴和風，蕩霽藹，廓清良夜。玉塵鋪，桂華滿，素光裏、更堪游冶。

　　【西施】其一
苧蘿妖艷世難偕。善媚悅君懷。後庭恃寵，盡使絕嫌猜。正恁朝歡暮宴，情未足
，早江上兵來。○○捧心調態軍前死，羅綺旋變塵埃。至今想，怨魂無主尚徘徊
。夜夜姑蘇城外，當時月，但空照荒臺。

　　【西施】其二
柳街燈市好花多。盡讓美瓊娥。萬嬌千媚，的的在層波。取次梳妝，自有天然態
，愛淺畫雙娥。○○斷腸最是金閨客，空憐愛、奈伊何。洞房咫尺，無計枉朝珂
。有意憐才，每遇行雲處，幸時恁相過。

　　【西施】其三
自從回步百花橋。便獨處清宵。鳳衾鴛枕，何事等閒閑拋。縱有餘香，也似郎恩
愛，向日夜潛消。○○恐伊不信芳容改，將憔悴、寫霜綃。更憑錦字，字字說情
憀。要識愁腸，但看丁香樹，漸結盡春梢。

　　【河傳】其一
翠深紅淺。愁娥黛蹙，嬌波刀翦。奇容妙妓，爭逞舞裀歌扇。妝光生粉面。○○
坐中醉客風流慣。尊前見。特地驚狂眼。不似少年時節，千金爭選。相逢何太晚
。

　　【河傳】其二
淮岸。向晚。圓荷向背，芙蓉深淺。仙娥畫舸，露漬紅芳交亂。難分花與面。○
○采多漸覺輕船滿。呼歸伴。急槳煙村遠。隱隱棹歌，漸被蒹葭遮斷。曲終人不
見。

　　【郭郎兒近】
帝里。閒居小曲深坊，庭院沈沈朱戶閉。新霽。畏景天氣。薰風簾幕無人，永晝
厭厭如度歲。○○愁悴。枕簟微涼，睡久輾轉慵起。硯席塵生，新詩小闋，等閒
都盡廢。這些兒、寂寞情懷，何事新來常恁地。


●	南宮調

   【透碧霄】
月華邊。萬年芳樹起祥煙。帝居壯麗，皇家熙盛，寶運當千。端門清晝，觚稜照
日，雙闕中天。太平時、朝野多歡。遍錦街香陌，鈞天歌吹，閬苑神仙。○○昔
觀光得意，狂游風景，再睹更精妍。傍柳陰，尋花徑，空恁嚲轡垂鞭。樂游雅戲
，平康艷質，應也依然。仗何人、多謝嬋娟。道宦途蹤跡，歌酒情懷，不似當年
。

　　【木蘭花慢】其一
倚危樓竚立，乍蕭索、晚晴初。漸素景衰殘，風砧韻冷，雙樹紅疏。雲衢。見新
雁過，奈佳人自別阻音書。空遣悲秋念遠，寸腸萬恨縈紆。○○皇都。暗想歡游
，成往事、動欷歔。念對酒當歌，低幃並枕，翻恁輕孤。歸途。縱凝望處，但斜
陽暮靄滿平蕪。贏得無言悄悄，凭闌盡日踟躕。

　　【木蘭花慢】其二
拆桐花爛漫，乍疏雨、洗清明。正艷杏燒林，緗桃繡野，芳景如屏。傾城。盡尋
勝去，驟雕鞍、紺幰出郊坰。風暖繁絃脆管，萬家競奏新聲。○○盈盈。鬬草踏
青。人艷冶、遞逢迎。向路旁往往，遺簪墜珥，珠翠縱橫。歡情。對佳麗地，信
金罍罄竭玉山傾。拼卻明朝永日，畫堂一枕春酲。

　　【木蘭花慢】其三
古繁華茂苑，是當日、帝王州。詠人物鮮明，風土細膩，曾美詩流。尋幽。近香
徑處，聚蓮娃釣叟簇汀洲。晴景吳波練靜，萬家綠水朱樓。○○凝旒。乃眷東南
，思共理、命賢侯。繼夢得文章，樂天惠愛，布政優優。鼇頭。況虛位久，遇名
都勝景阻淹留。贏得蘭堂醞酒，畫船攜妓歡游。

　　【臨江仙引】其一
渡口、向晚，乘瘦馬、陟平岡。西郊又送秋光。對暮山橫翠，襯殘葉飄黃。憑高
念遠，素景楚天，無處不淒涼。○○香閨別來無信息，雲愁雨恨難忘。指帝城歸
路，但煙水茫茫。凝情望斷淚眼，盡日獨立斜陽。

　　【臨江仙引】其二
上國。去客。停飛蓋、促離宴。長安古道綿綿。見岸花啼露，對堤柳愁煙。物情
人意，向此觸目，無處不淒然。○○醉擁征驂猶竚立，盈盈淚眼相看。況繡幃人
靜，更山館春寒。今宵怎向漏永，頓成兩處孤眠。

　　【臨江仙引】其三
畫舸、蕩槳，隨浪箭、隔岸虹。□荷占斷秋容。疑水仙游泳，向別浦相逢。鮫絲
霧吐漸收，細腰無力轉嬌慵。○○羅襪凌波成舊恨，有誰更賦驚鴻。想媚魂香信
，算密鎖瑤宮。游人漫勞倦□，奈何不逐東風。

　　【瑞鷓鴣】其一
寶髻瑤簪。嚴妝巧，天然綠媚紅深。綺羅叢裏，獨逞謳吟。一曲陽春定價，何啻
值千金。傾聽處，王孫帝子，鶴蓋成陰。○○凝態掩霞襟。動象板聲聲，怨思難
任。嘹亮處，迥壓絃管低沈。時恁回眸斂黛，空役五陵心。須信道，緣情寄意，
別有知音。

　　【瑞鷓鴣】其二
吳會風流。人煙好，高下水際山頭。瑤臺絳闕，依約蓬丘。萬井千閭富庶，雄壓
十三州。觸處青娥畫舸，紅粉朱樓。○○方面委元侯。致訟簡時豐，繼日歡游。
襦溫絝暖，已扇民謳。旦暮鋒車命駕，重整濟川舟。當恁時，沙堤路穩，歸去難
留。

　　【憶帝京】
薄衾小枕天氣。乍覺別離滋味。展轉數寒更，起了還重睡。畢竟不成眠，一夜長
如歲。○○也擬待、卻回征轡。又爭奈、已成行計。萬種思量，多方開解，只恁
寂寞厭厭地。繫我一生心，負你千行淚。


●般涉調

　　【塞孤】
一聲雞，又報殘更歇。秣馬巾車催發。草草主人燈下別。山路險，新霜滑。瑤珂
響、起棲烏，金鐙冷、敲殘月。漸西風緊，襟袖淒裂。○○遙指白玉京，望斷黃
金闕。遠道何時行徹。算得佳人凝恨切。應念念，歸時節。相見了、執柔荑，幽
會處、偎香雪。免鴛衾，兩恁虛設。

　　【瑞鷓鴣】其一
天將奇艷與寒梅。乍驚繁杏臘前開。暗想花神、巧作江南信，鮮染燕脂細翦裁。
○○壽陽妝罷無端飲，凌晨酒入香腮。恨聽煙隖深中，誰恁吹羌管逐風來。絳雪
紛紛落翠苔。

　　【瑞鷓鴣】其二
全吳嘉會古風流。渭南往歲憶來游。西子方來、越相功成去，千里滄江一葉舟。
○○至今無限盈盈者，盡來拾翠芳洲。最是簇簇寒村，遙認南朝畫、晚煙收。三
兩人家古渡頭。

　　【洞仙歌】
嘉景，況少年彼此，爭不雨沾雲惹。奈傅粉英俊，夢蘭品雅。金絲帳暖銀屏亞。
並粲枕、輕偎輕倚，綠嬌紅奼。算一笑，百琲明珠非價。○○閒暇。每祗向、洞
房深處，痛憐極寵，似覺些子輕孤，早恁背人沾灑。從來嬌縱多猜訝。更對翦香
雲，須要深心同寫。愛搵了雙眉，索人重畫。忍孤艷冶。斷不等閒輕捨。鴛衾下
。願常恁、好天良夜。

　　【安公子】其一
遠岸收殘雨。雨殘稍覺江天暮。拾翠汀洲人寂靜，立雙雙鷗鷺。望幾點、漁燈隱
映蒹葭浦。停畫橈、兩兩舟人語。道去程今夜，遙指前村煙樹。○○游宦成羈旅
。短檣吟倚閒凝竚。萬水千山迷遠近，想鄉關何處。自別後、風亭月榭孤歡聚。
剛斷腸、惹得離情苦。聽杜宇聲聲，勸人不如歸去。

　　【安公子】其二
夢覺清宵半。悄然屈指聽銀箭。惟有牀前殘淚燭，啼紅相伴。暗惹起、雲愁雨恨
情何限。從臥來、展轉千餘遍。恁數重鴛被，怎向孤眠不暖。○○堪恨還堪嘆。
當初不合輕分散。及至厭厭獨自箇，卻眼穿腸斷。似恁地、深情密意如何拚。雖
後約、的有于飛願。奈片時難過，怎得如今便見。

　　【長壽樂】
繁紅嫩翠。艷陽景，妝點神州明媚。是處樓台，朱門院落，弦管新聲騰沸。恣游
人、無限馳驟，嬌馬車如水。竟尋芳選勝，歸來向晚，起通衢近遠，香塵細細。
太平世。少年時，忍把韶光輕棄。況有紅妝，楚腰越艷，一笑千金何啻。向尊前
、舞袖飄雪，歌響行雲止。願長繩、且把飛烏繫。任好從容痛飲，誰能惜醉。



●	黃鐘羽

   【傾杯】
水鄉天氣，灑蒹葭、露結寒生早。客館更堪秋杪。空階下、木葉飄零，颯颯聲乾
，狂風亂掃。黯無緒、人靜酒初醒，天外征鴻，知送誰家歸信，穿雲悲叫。○○
蛩響幽窗，鼠窺寒硯，一點銀釭閒照。夢枕頻驚，愁衾半擁，萬里歸心悄悄。往
事追思多少。贏得空使方寸撓。斷不成眠，此夜厭厭，就中難曉。


●	大石調

   【傾杯】
金風淡蕩，漸秋光老、清宵永。小院新晴天氣，輕煙乍斂，皓月當軒練淨。對千
里寒光，念幽期阻、當殘景。早是多愁多病。那堪細把，舊約前歡重省。○○最
苦碧雲信斷，仙鄉路杳，歸雁難倩。每高歌、強遣離懷，奈慘咽、翻成心耿耿。
漏殘露冷。空贏得、悄悄無言，愁緒終難整。又是立盡，梧桐碎影。


●	散水調

   【傾杯】
鶩落霜洲，雁橫煙渚，分明畫出秋色。暮雨乍歇。小檝夜泊，宿葦村山驛。何人
月下臨風處，起一聲羌笛。離愁萬緒，聞岸草、切切蛩音如織。○○為憶。芳容
別後，水遙山遠，何計憑鱗翼。想繡閣深沈，爭知憔悴損、天涯行客。楚峽雲歸
，高陽人散，寂寞狂蹤跡。望京國。空目斷、遠峰凝碧。


●	黃鐘宮

   【鶴沖天】
黃金榜上。偶失龍頭望。明代暫遺賢，如何向。未遂風雲便，爭不恣狂蕩。何須
論得喪。才子詞人，自是白衣卿相。○○煙花巷陌，依約丹青屏障。幸有意中人
，堪尋芳。且恁偎紅翠，風流事、平生暢。青春都一餉。忍把浮名，換了淺斟低
唱。


   《樂章集續添曲子》


●	林鍾商

   【木蘭花】其一　杏花
翦裁用盡春工意。淺蘸朝霞千萬蕊。天然淡濘好精神，洗盡嚴妝方見媚。○○風
亭月榭閒相倚。紫玉枝梢紅蠟蒂。假饒花落未消愁，煮酒杯盤催結子。

　　【木蘭花】其二　海棠
東風催露千嬌面。欲綻紅深開處淺。日高梳洗甚時忺，點滴燕脂勻未徧。○○霏
微雨罷殘陽院。洗出都城新錦段。美人纖手摘芳枝，插在釵頭和鳳顫。

　　【木蘭花】其三　柳枝
黃金萬縷風牽細。寒食初頭春有味。殢煙尤雨索春饒，一日三眠誇得意。○○章
街隋岸歡游地。高拂樓臺低映水。楚王空待學風流，餓損宮腰終不似。

●	散水調

   【傾杯樂】
樓鎖輕煙，水橫斜照，遙山半隱愁碧。片帆岸遠，行客路杳，簇一天寒色。楚梅
映雪數枝艷，報青春消息。年華夢促，音信斷、聲遠飛鴻南北。○○算伊別來無
緒，翠消紅減，雙帶長拋擲。但淚眼沈迷，看朱成碧。惹閒愁堆積。雨意雲情，
酒心花態，孤負高陽客。夢難極。和夢也、多時間隔。

●	歇指調

   【祭天神】
憶繡衾相向輕輕語。屏山掩、紅蠟長明，金獸盛燻蘭炷。何期到此，酒態花情頓
孤負。柔腸斷、還是黃昏，那更滿庭風雨。○○聽空階和漏，碎聲鬬滴愁眉聚。
算伊還共誰人，爭知此冤苦。念千里煙波，迢迢前約，舊歡慵省，一向心無緒。

●	平調

   【鷓鴣天】
吹破殘煙入夜風。一軒明月上簾櫳。因驚路遠人還遠，縱得心同寢未同。○○情
脈脈，意忡忡。碧雲歸去認無蹤。只應曾向前生裏，愛把鴛鴦兩處籠


●	中呂調

   【歸去來】
一夜狂風雨。花英墜、碎紅無數。垂楊漫結黃金縷。盡春殘、縈不住。○○蝶飛
蜂散知何處。殢尊酒、轉添愁緒。多情不慣相思苦。休惆悵、好歸去。


●	中呂宮

   【梁州令】
夢覺紗窗曉。殘燈闇然空照。因思人事苦縈牽，離愁別恨，無限何時了。○○憐
深定是心腸小。往往成煩惱。一生惆悵情多少。月不長圓，春色易為老。


●	中呂調

   【燕歸梁】
輕躡羅鞋掩絳綃。傳音耗、苦相招。語聲猶顫不成嬌。乍得見、兩魂消。○○匆
匆草草難留戀，還歸去、又無聊。若諧雨夕與雲朝。得似箇、有囂囂。

　　【夜半樂】
艷陽天氣，煙雨風暖，芳郊澄閒凝竚。漸妝點亭臺，參差佳樹。舞腰困力，垂楊
綠映，淺桃濃李夭夭，嫩紅無數。度綺燕、流鶯斗雙語。○○翠娥南陌簇簇，躡
影紅陰，緩移嬌步。擡粉面、韶容花光相妒。絳綃袖舉。雲鬟風顫，半遮檀口含
羞，背人偷顧。競鬬草、金釵笑爭賭。○○對此嘉景，頓覺消凝，惹成愁緒。念
解佩、輕盈在何處。忍良時、孤負少年等閒度。空望極、回首斜陽暮。嘆浪萍風
梗知何去。


●	越調

   【清平樂】
繁華錦爛。已恨歸期晚。翠減紅稀鶯似懶。特地柔腸欲斷。○○不堪尊酒頻傾。
惱人轉轉愁生。□□□□□□，多情爭似無情。


●	中宮調

   【迷神引】
紅板橋頭秋光暮。淡月映煙方煦。寒溪蘸碧，繞垂楊路。重分飛，攜纖手、淚如
雨。波急隋堤遠，片帆舉。倏忽年華改，向期阻。○○時覺春殘，漸漸飄花絮。
好夕良天長孤負。洞房閒掩，小屏空、無心覷。指歸雲，仙鄉杳、在何處。遙夜
香衾暖，算誰與。知他深深約，記得否。









End of the Project Gutenberg EBook of Yue Jhang Ji, by Yong Liou

*** END OF THIS PROJECT GUTENBERG EBOOK YUE JHANG JI ***

***** This file should be named 25228-0.txt or 25228-0.zip *****
This and all associated files of various formats will be found in:
        http://www.gutenberg.org/2/5/2/2/25228/

Produced by Chiang Xiao-Yin

Updated editions will replace the previous one--the old editions
will be renamed.

Creating the works from public domain print editions means that no
one owns a United States copyright in these works, so the Foundation
(and you!) can copy and distribute it in the United States without
permission and without paying copyright royalties.  Special rules,
set forth in the General Terms of Use part of this license, apply to
copying and distributing Project Gutenberg-tm electronic works to
protect the PROJECT GUTENBERG-tm concept and trademark.  Project
Gutenberg is a registered trademark, and may not be used if you
charge for the eBooks, unless you receive specific permission.  If you
do not charge anything for copies of this eBook, complying with the
rules is very easy.  You may use this eBook for nearly any purpose
such as creation of derivative works, reports, performances and
research.  They may be modified and printed and given away--you may do
practically ANYTHING with public domain eBooks.  Redistribution is
subject to the trademark license, especially commercial
redistribution.



*** START: FULL LICENSE ***

THE FULL PROJECT GUTENBERG LICENSE
PLEASE READ THIS BEFORE YOU DISTRIBUTE OR USE THIS WORK

To protect the Project Gutenberg-tm mission of promoting the free
distribution of electronic works, by using or distributing this work
(or any other work associated in any way with the phrase "Project
Gutenberg"), you agree to comply with all the terms of the Full Project
Gutenberg-tm License (available with this file or online at
http://gutenberg.org/license).


Section 1.  General Terms of Use and Redistributing Project Gutenberg-tm
electronic works

1.A.  By reading or using any part of this Project Gutenberg-tm
electronic work, you indicate that you have read, understand, agree to
and accept all the terms of this license and intellectual property
(trademark/copyright) agreement.  If you do not agree to abide by all
the terms of this agreement, you must cease using and return or destroy
all copies of Project Gutenberg-tm electronic works in your possession.
If you paid a fee for obtaining a copy of or access to a Project
Gutenberg-tm electronic work and you do not agree to be bound by the
terms of this agreement, you may obtain a refund from the person or
entity to whom you paid the fee as set forth in paragraph 1.E.8.

1.B.  "Project Gutenberg" is a registered trademark.  It may only be
used on or associated in any way with an electronic work by people who
agree to be bound by the terms of this agreement.  There are a few
things that you can do with most Project Gutenberg-tm electronic works
even without complying with the full terms of this agreement.  See
paragraph 1.C below.  There are a lot of things you can do with Project
Gutenberg-tm electronic works if you follow the terms of this agreement
and help preserve free future access to Project Gutenberg-tm electronic
works.  See paragraph 1.E below.

1.C.  The Project Gutenberg Literary Archive Foundation ("the Foundation"
or PGLAF), owns a compilation copyright in the collection of Project
Gutenberg-tm electronic works.  Nearly all the individual works in the
collection are in the public domain in the United States.  If an
individual work is in the public domain in the United States and you are
located in the United States, we do not claim a right to prevent you from
copying, distributing, performing, displaying or creating derivative
works based on the work as long as all references to Project Gutenberg
are removed.  Of course, we hope that you will support the Project
Gutenberg-tm mission of promoting free access to electronic works by
freely sharing Project Gutenberg-tm works in compliance with the terms of
this agreement for keeping the Project Gutenberg-tm name associated with
the work.  You can easily comply with the terms of this agreement by
keeping this work in the same format with its attached full Project
Gutenberg-tm License when you share it without charge with others.

1.D.  The copyright laws of the place where you are located also govern
what you can do with this work.  Copyright laws in most countries are in
a constant state of change.  If you are outside the United States, check
the laws of your country in addition to the terms of this agreement
before downloading, copying, displaying, performing, distributing or
creating derivative works based on this work or any other Project
Gutenberg-tm work.  The Foundation makes no representations concerning
the copyright status of any work in any country outside the United
States.

1.E.  Unless you have removed all references to Project Gutenberg:

1.E.1.  The following sentence, with active links to, or other immediate
access to, the full Project Gutenberg-tm License must appear prominently
whenever any copy of a Project Gutenberg-tm work (any work on which the
phrase "Project Gutenberg" appears, or with which the phrase "Project
Gutenberg" is associated) is accessed, displayed, performed, viewed,
copied or distributed:

This eBook is for the use of anyone anywhere at no cost and with
almost no restrictions whatsoever.  You may copy it, give it away or
re-use it under the terms of the Project Gutenberg License included
with this eBook or online at www.gutenberg.org

1.E.2.  If an individual Project Gutenberg-tm electronic work is derived
from the public domain (does not contain a notice indicating that it is
posted with permission of the copyright holder), the work can be copied
and distributed to anyone in the United States without paying any fees
or charges.  If you are redistributing or providing access to a work
with the phrase "Project Gutenberg" associated with or appearing on the
work, you must comply either with the requirements of paragraphs 1.E.1
through 1.E.7 or obtain permission for the use of the work and the
Project Gutenberg-tm trademark as set forth in paragraphs 1.E.8 or
1.E.9.

1.E.3.  If an individual Project Gutenberg-tm electronic work is posted
with the permission of the copyright holder, your use and distribution
must comply with both paragraphs 1.E.1 through 1.E.7 and any additional
terms imposed by the copyright holder.  Additional terms will be linked
to the Project Gutenberg-tm License for all works posted with the
permission of the copyright holder found at the beginning of this work.

1.E.4.  Do not unlink or detach or remove the full Project Gutenberg-tm
License terms from this work, or any files containing a part of this
work or any other work associated with Project Gutenberg-tm.

1.E.5.  Do not copy, display, perform, distribute or redistribute this
electronic work, or any part of this electronic work, without
prominently displaying the sentence set forth in paragraph 1.E.1 with
active links or immediate access to the full terms of the Project
Gutenberg-tm License.

1.E.6.  You may convert to and distribute this work in any binary,
compressed, marked up, nonproprietary or proprietary form, including any
word processing or hypertext form.  However, if you provide access to or
distribute copies of a Project Gutenberg-tm work in a format other than
"Plain Vanilla ASCII" or other format used in the official version
posted on the official Project Gutenberg-tm web site (www.gutenberg.org),
you must, at no additional cost, fee or expense to the user, provide a
copy, a means of exporting a copy, or a means of obtaining a copy upon
request, of the work in its original "Plain Vanilla ASCII" or other
form.  Any alternate format must include the full Project Gutenberg-tm
License as specified in paragraph 1.E.1.

1.E.7.  Do not charge a fee for access to, viewing, displaying,
performing, copying or distributing any Project Gutenberg-tm works
unless you comply with paragraph 1.E.8 or 1.E.9.

1.E.8.  You may charge a reasonable fee for copies of or providing
access to or distributing Project Gutenberg-tm electronic works provided
that

- You pay a royalty fee of 20% of the gross profits you derive from
     the use of Project Gutenberg-tm works calculated using the method
     you already use to calculate your applicable taxes.  The fee is
     owed to the owner of the Project Gutenberg-tm trademark, but he
     has agreed to donate royalties under this paragraph to the
     Project Gutenberg Literary Archive Foundation.  Royalty payments
     must be paid within 60 days following each date on which you
     prepare (or are legally required to prepare) your periodic tax
     returns.  Royalty payments should be clearly marked as such and
     sent to the Project Gutenberg Literary Archive Foundation at the
     address specified in Section 4, "Information about donations to
     the Project Gutenberg Literary Archive Foundation."

- You provide a full refund of any money paid by a user who notifies
     you in writing (or by e-mail) within 30 days of receipt that s/he
     does not agree to the terms of the full Project Gutenberg-tm
     License.  You must require such a user to return or
     destroy all copies of the works possessed in a physical medium
     and discontinue all use of and all access to other copies of
     Project Gutenberg-tm works.

- You provide, in accordance with paragraph 1.F.3, a full refund of any
     money paid for a work or a replacement copy, if a defect in the
     electronic work is discovered and reported to you within 90 days
     of receipt of the work.

- You comply with all other terms of this agreement for free
     distribution of Project Gutenberg-tm works.

1.E.9.  If you wish to charge a fee or distribute a Project Gutenberg-tm
electronic work or group of works on different terms than are set
forth in this agreement, you must obtain permission in writing from
both the Project Gutenberg Literary Archive Foundation and Michael
Hart, the owner of the Project Gutenberg-tm trademark.  Contact the
Foundation as set forth in Section 3 below.

1.F.

1.F.1.  Project Gutenberg volunteers and employees expend considerable
effort to identify, do copyright research on, transcribe and proofread
public domain works in creating the Project Gutenberg-tm
collection.  Despite these efforts, Project Gutenberg-tm electronic
works, and the medium on which they may be stored, may contain
"Defects," such as, but not limited to, incomplete, inaccurate or
corrupt data, transcription errors, a copyright or other intellectual
property infringement, a defective or damaged disk or other medium, a
computer virus, or computer codes that damage or cannot be read by
your equipment.

1.F.2.  LIMITED WARRANTY, DISCLAIMER OF DAMAGES - Except for the "Right
of Replacement or Refund" described in paragraph 1.F.3, the Project
Gutenberg Literary Archive Foundation, the owner of the Project
Gutenberg-tm trademark, and any other party distributing a Project
Gutenberg-tm electronic work under this agreement, disclaim all
liability to you for damages, costs and expenses, including legal
fees.  YOU AGREE THAT YOU HAVE NO REMEDIES FOR NEGLIGENCE, STRICT
LIABILITY, BREACH OF WARRANTY OR BREACH OF CONTRACT EXCEPT THOSE
PROVIDED IN PARAGRAPH F3.  YOU AGREE THAT THE FOUNDATION, THE
TRADEMARK OWNER, AND ANY DISTRIBUTOR UNDER THIS AGREEMENT WILL NOT BE
LIABLE TO YOU FOR ACTUAL, DIRECT, INDIRECT, CONSEQUENTIAL, PUNITIVE OR
INCIDENTAL DAMAGES EVEN IF YOU GIVE NOTICE OF THE POSSIBILITY OF SUCH
DAMAGE.

1.F.3.  LIMITED RIGHT OF REPLACEMENT OR REFUND - If you discover a
defect in this electronic work within 90 days of receiving it, you can
receive a refund of the money (if any) you paid for it by sending a
written explanation to the person you received the work from.  If you
received the work on a physical medium, you must return the medium with
your written explanation.  The person or entity that provided you with
the defective work may elect to provide a replacement copy in lieu of a
refund.  If you received the work electronically, the person or entity
providing it to you may choose to give you a second opportunity to
receive the work electronically in lieu of a refund.  If the second copy
is also defective, you may demand a refund in writing without further
opportunities to fix the problem.

1.F.4.  Except for the limited right of replacement or refund set forth
in paragraph 1.F.3, this work is provided to you 'AS-IS' WITH NO OTHER
WARRANTIES OF ANY KIND, EXPRESS OR IMPLIED, INCLUDING BUT NOT LIMITED TO
WARRANTIES OF MERCHANTIBILITY OR FITNESS FOR ANY PURPOSE.

1.F.5.  Some states do not allow disclaimers of certain implied
warranties or the exclusion or limitation of certain types of damages.
If any disclaimer or limitation set forth in this agreement violates the
law of the state applicable to this agreement, the agreement shall be
interpreted to make the maximum disclaimer or limitation permitted by
the applicable state law.  The invalidity or unenforceability of any
provision of this agreement shall not void the remaining provisions.

1.F.6.  INDEMNITY - You agree to indemnify and hold the Foundation, the
trademark owner, any agent or employee of the Foundation, anyone
providing copies of Project Gutenberg-tm electronic works in accordance
with this agreement, and any volunteers associated with the production,
promotion and distribution of Project Gutenberg-tm electronic works,
harmless from all liability, costs and expenses, including legal fees,
that arise directly or indirectly from any of the following which you do
or cause to occur: (a) distribution of this or any Project Gutenberg-tm
work, (b) alteration, modification, or additions or deletions to any
Project Gutenberg-tm work, and (c) any Defect you cause.


Section  2.  Information about the Mission of Project Gutenberg-tm

Project Gutenberg-tm is synonymous with the free distribution of
electronic works in formats readable by the widest variety of computers
including obsolete, old, middle-aged and new computers.  It exists
because of the efforts of hundreds of volunteers and donations from
people in all walks of life.

Volunteers and financial support to provide volunteers with the
assistance they need, is critical to reaching Project Gutenberg-tm's
goals and ensuring that the Project Gutenberg-tm collection will
remain freely available for generations to come.  In 2001, the Project
Gutenberg Literary Archive Foundation was created to provide a secure
and permanent future for Project Gutenberg-tm and future generations.
To learn more about the Project Gutenberg Literary Archive Foundation
and how your efforts and donations can help, see Sections 3 and 4
and the Foundation web page at http://www.pglaf.org.


Section 3.  Information about the Project Gutenberg Literary Archive
Foundation

The Project Gutenberg Literary Archive Foundation is a non profit
501(c)(3) educational corporation organized under the laws of the
state of Mississippi and granted tax exempt status by the Internal
Revenue Service.  The Foundation's EIN or federal tax identification
number is 64-6221541.  Its 501(c)(3) letter is posted at
http://pglaf.org/fundraising.  Contributions to the Project Gutenberg
Literary Archive Foundation are tax deductible to the full extent
permitted by U.S. federal laws and your state's laws.

The Foundation's principal office is located at 4557 Melan Dr. S.
Fairbanks, AK, 99712., but its volunteers and employees are scattered
throughout numerous locations.  Its business office is located at
809 North 1500 West, Salt Lake City, UT 84116, (801) 596-1887, email
business@pglaf.org.  Email contact links and up to date contact
information can be found at the Foundation's web site and official
page at http://pglaf.org

For additional contact information:
     Dr. Gregory B. Newby
     Chief Executive and Director
     gbnewby@pglaf.org


Section 4.  Information about Donations to the Project Gutenberg
Literary Archive Foundation

Project Gutenberg-tm depends upon and cannot survive without wide
spread public support and donations to carry out its mission of
increasing the number of public domain and licensed works that can be
freely distributed in machine readable form accessible by the widest
array of equipment including outdated equipment.  Many small donations
($1 to $5,000) are particularly important to maintaining tax exempt
status with the IRS.

The Foundation is committed to complying with the laws regulating
charities and charitable donations in all 50 states of the United
States.  Compliance requirements are not uniform and it takes a
considerable effort, much paperwork and many fees to meet and keep up
with these requirements.  We do not solicit donations in locations
where we have not received written confirmation of compliance.  To
SEND DONATIONS or determine the status of compliance for any
particular state visit http://pglaf.org

While we cannot and do not solicit contributions from states where we
have not met the solicitation requirements, we know of no prohibition
against accepting unsolicited donations from donors in such states who
approach us with offers to donate.

International donations are gratefully accepted, but we cannot make
any statements concerning tax treatment of donations received from
outside the United States.  U.S. laws alone swamp our small staff.

Please check the Project Gutenberg Web pages for current donation
methods and addresses.  Donations are accepted in a number of other
ways including checks, online payments and credit card donations.
To donate, please visit: http://pglaf.org/donate


Section 5.  General Information About Project Gutenberg-tm electronic
works.

Professor Michael S. Hart is the originator of the Project Gutenberg-tm
concept of a library of electronic works that could be freely shared
with anyone.  For thirty years, he produced and distributed Project
Gutenberg-tm eBooks with only a loose network of volunteer support.


Project Gutenberg-tm eBooks are often created from several printed
editions, all of which are confirmed as Public Domain in the U.S.
unless a copyright notice is included.  Thus, we do not necessarily
keep eBooks in compliance with any particular paper edition.


Most people start at our Web site which has the main PG search facility:

     http://www.gutenberg.org

This Web site includes information about Project Gutenberg-tm,
including how to make donations to the Project Gutenberg Literary
Archive Foundation, how to help produce our new eBooks, and how to
subscribe to our email newsletter to hear about new eBooks.
